Microneedling, dermastamping eller cica nåle i din hudpleje?

Sidsel Falkencrone
2026-03-30T18:22:13+02:00

Microneedle / reedle nåle (cica-nåle)

Microneedles eller reedleshot er blevet en ultra-populær ingrediens, som består af skarpe, mineralbaserede mikrofragmenter i en serum med aktive ingredienser som fx. centella asiatica (cica). Teorien er, at de små fragmenter penetrerer hudens barriere, laver amå huller i huden, hvilket gør at de aktive ingredienser i serummet angiveligt leveres dybere i huden for en bedre effekt, og den sviende fornemmelse, når du bruger produktet, giver da også en hurtig oplevelse af øjeblikkelig effekt.

Hvad siger videnskaben?

Microneedling med små titanium-nåle, der foretages af en kosmetolog eller hudlæge, har vist sig at have lovende resultater i medicinsk sammenhæng til behandling af fx arvæv. Der findes dog ikke forskningsdata, der viser, at et serum med bittesmå fragmenter af kisel (et mineral) eller 'marine spicule', hvor fragmenterne kommere fra en havsvamp, har en tilsvarende effekt.
Uanset hvad producenten lover, kan man ikke skabe ‘micro-kanaler’ ned i huden ved at smøre skarpe partikler på huden. Produkterne kan godt have en effekt, men det skyldes primært de øvrige ingredienser i formuleringen. Ingredienser som cica, salicylsyre og retinol optages allerede effektivt i huden og har veldokumenteret effekt i klassiske serum- og cremeformuleringer. Der er til dato ingen evidens for, at microneedles øger deres effekt yderligere, tværtimod oplever mange en overbehandling af huden, når man laver små skader i huden.

Microneedling og dermastamping

Microneedling og dermastamping er behandlinger, hvor man bevidst laver mikroskopiske perforeringer i huden med metalnåle for at stimulere hudens reparationsprocesser. I en klinisk kontekst kan dette være en effektiv metode til fx at forbedre ar, hudtekstur og fine linjer.

Hvad siger videnskaben – og hvad med hjemmebrug?

Den dokumenterede effekt gælder behandlinger udført af professionelle under kontrollerede forhold. Her anvendes sterile nåle, korrekt nåledybde og en individuel vurdering af hudens behov.
Når de samme principper overføres til hjemmebrug, ændrer sikkerhedsprofilen sig markant. Risikoen for overbehandling er høj, da det er svært selv at styre tryk, frekvens og nåledybde præcist. Det kan føre til unødig inflammation, en svækket hudbarriere og i nogle tilfælde post-inflammatorisk hyperpigmentering.
Hygiejne er en anden væsentlig faktor. Selv små fejl i rengøring og håndtering af udstyret kan introducere bakterier i huden. Når man samtidig skaber mikrokanaler, øges risikoen for infektion sammenlignet med almindelig hudpleje. Særligt, hvis man genbruger nålene, og ikke har mulighed for at sterilisere udstyret efter brug.
Endelig er der spørgsmålet om, hvilke produkter der anvendes efterfølgende. Når hudbarrieren er kompromitteret, øges optageligheden også af ingredienser, man normalt ville tolerere fint.
Jeg ser i øjeblikket eksempler på dermastamping, der markedsføres aggresivt sammen med sera indeholdende hyaluronsyre og æteriske olier. Det er en kombination, jeg ikke vil anbefale. At påføre potentielle allergener på en hud, der netop er blevet perforeret, øger risikoen for irritation og udvikling af allergi betydeligt.

Gode råd og alternativer

Brug de aktiver, som giver den ønskede effekt, uden at gøre hudplejen mere kompleks eller risikofyldt end nødvendigt.
Centella asiatica eller cia virker særdeles beroligende i sig selv og behøver ikke hjælp fra nåleteknologi. Retinol er veldokumenteret til at reducere fine linjer og stimulere kollagenproduktion, og skal helst ikke leveres for direkte til huden for ikke at overbehandle Og salicylsyre har allerede solid evidens i behandling af uren hud i helt klassiske formuleringer uden behov for at kompromittere hudbarrieren.
Du kan opnå rigtig gode resultater med veldokumenterede ingredienser alene. Når en behandling indebærer, at man bevidst svækker hudens barriere, er det min klare anbefaling, at du prioriterer faglighed og sikkerhed frem for hjemmeeksperimenter og dermastamping kits købt på nettet fra ukendte bagmænd. Opsøg hellere en kosmetisk klinik eller hudlæge, hvor en behandling kan udføres korrekt, sikkert og målrettet din huds behov.