Hvilke ingredienser skal du undgå at blande sammen i din hudpleje?

Sidsel Falkencrone
2026-04-05T11:52:18+02:00

Vi kender alle de gamle råd om ikke at blande drikkevarer i festligt lag. Men vidste du, at man heller ikke bør blande alle sine produkter? Godt nok giver det ikke hovedpine, men for undgå irritation og sikre, at din hud får mest muligt ud af dine aktiv produkter, har vi nogle gode retningslinjer:

Aktiver, der ikke bør blandes:

Retinol og AHA/BHA-syrer:
Retinol og eksfolierende syrer (AHA/BHA) kan begge være irriterende, især for sensitiv hud, og kan overeksfoliere, hvis de bruges sammen. Kombinationen kan føre til rødme, tørhed og skader på hudbarrieren.
Anbefaling: Brug retinol om aftenen og syrer på separate aftener, eller brug syrer om morgenen og retinol om aftenen (husk solbeskyttelse, da syrer øger lysfølsomhed).

Vitamin C og Niacinamid:
De fleste former for C-vitamin har lav pH, mens niacinamid fungerer bedst i et neutralt miljø. At blande dem kan mindske effektiviteten af begge ingredienser og skabe hudirritation hos nogle.
Anbefaling: Brug vitamin C om morgenen og niacinamid om aftenen, eller anvend dem på forskellige dage.

Vitamin C og Retinol:
Retinol og C-vitamin har hver sin ideelle pH-værdi, hvilket gør, at de kan reducere hinandens effektivitet, og kombinationen kan virke irriterende, især for sensitiv hud. Bruges C-vitamin derimod om morgenen, og retinol om aftenen, får du en powerduo, som støtter hinanden i effekt på kollagen.
Anbefaling: Brug C-vitamin om morgenen og retinol om aftenen.

AHA/BHA og Vitamin C:
C-vitamin fungerer bedst ved en lav pH, og syrebaserede eksfolianter kan yderligere sænke pH, hvilket kan irritere huden og mindske stabiliteten af C-vitamin.
Anbefaling: Anvend C-vitamin om morgenen og AHA/BHA om aftenen.

AHA/BHA og Niacinamid:
Syrer og niacinamid kan irritere huden, hvis de påføres direkte efter hinanden. AHA/BHA virker bedst i en lav pH, mens niacinamid fungerer bedre i et neutralt miljø.
Anbefaling: Brug syrebaserede eksfolianter om aftenen og niacinamid om morgenen.

Aktiver, der med fordel kan bruges sammen:

Retinol og Peptider:
Peptider hjælper med at styrke og reparere huden og bygge en stærkere hudbarriere, hvilket mindsker irritation fra retinol.

Vitamin C og SPF:
C-vitamin og solcreme fungerer fantastisk sammen, da C-vitamin reparerer UV-skader og øger hudens forsvar. C-vitamin fungerer derfor rigtig godt under din solcreme.

Niacinamid og Hyaluronsyre:
Niacinamid styrker hudens barriere og er beroligende, mens hyaluronsyre tilføjer og binder fugt i vævet, hvilket gør netop de to til en rigtig god kombination, hvis du oplever fugttør hud, som hurtigt føles stram. Kombinationen er også rigtig god til dig med acne, da niacinamid nedsætter talgproduktionen, men huden reparerer sig selv hurtigere efter et udbrud, hvis den får tilført ikke-stoppende fugt.

Ceramider med AHA/BHA eller Retinol:
Ceramider hjælper med at berolige og beskytte huden efter stærke aktiver, hvilket gør dem ideelle til at understøtte en aktiv baseret rutine med retinol.

AHA med BHA:
Kombinationen af AHA, der blidt fjerner døde hudceller, og BHA, der rydder op i porerne, giver en fantastisk effekt på hud med tendens til at tilstoppe og udvikle acne. AHA virker også fugtbindende, hvilket på sigt hjælper huden til at nedsætte talgproduktionen. Vær dog opmærksom på, at kombinationen kan være hård ved en sart hud.

Disse retningslinjer kan hjælpe med at minimere risikoen for irritation og sikre, at du får mest muligt ud af dine hudplejeaktiver.