Får du eksem rundt om mund og næse – så har du måske perioral dermatitis

Sidsel Falkencrone
2026-04-06T11:41:00+02:00

Perioral dermatitis er en hudsygdom, som nemt kan forveksles med acne eller bumser. Men årsagen skal findes et helt andet sted, og behandlingen er også en anden, end hvis du lider af uren hud. Perioral dermatitis er et rødt udslæt omkring munden med rødme, skældannelser og til tider betændte knopper omkring munden, som kan forveksles med bumser. Ofte kløer udslættet, og kan hos nogle patienter også føre til udslæt omkring øjnene. Bemærk, at udslættet sjældent optræder samtidigt med hudorme og tilstoppede porer, og derfor kan adskilles fra klassisk uren hud, selvom der kan være bumse-lignende knopper.

Man kender ikke fuldt ud årsagen til sygdommen, men ofte ses sygdommen hos yngre kvinder, som har en forhistorie med enten astma eller som har brugt binyrebarkhormoncreme grundet andre hudsygdomme som atopisk dermatitis/børneeksem eventuelt allerede i barndommen. Under corona-epidemien sås også hyppige tilfælde, hvor udslættet kunne spores tilbage til irritation fra mundbind. Andre faktorer med mulig betydning for udvikling af sygdommen er derudover kosmetik, sollys og ændringer i hormonbalancen (f.eks. stress eller graviditet). Mens et akut udbrud af perioral dermatitis skal behandles af din læge, som vil udskrive enten immundæmpende creme eller antibiotika-tabletter, kan du selv gøre en masse for at holde din hudbarriere sund og stærk, så risikoen for tilbagefald nedsættes. Jeg har her samlet en række gode råd, som kan hjælpe dig med perioral dermatitis.

Hold hudplejerutinen simpel
Undgå meget tunge cremer, fede salver og olieholdige produkter, som kan forværre tilstanden. Fokuser på dybt fugtgivende produkter, som styrker huden, fremfor barriere-skabende produkter, som kan forværre eksemen. Og selvom det kan være fristende at gribe til et acne-produkt, hvis der kommer betændte knopper i eksemen, så undgå klassiske acneprodukter – de gør kun tilstanden værre ved at udtørre. Fokuser i stedet på produkter med niacinamid og antiinflammatoriske plantebaserede ekstrakter til at håndtere en eventuel betændelse.

Mild rens
Brug en mild, pH-balanceret ansigtsrens uden sulfater og parfume. Overrensning kan irritere huden yderligere, så begræns vask til to gange dagligt. Undlad eventuelt ansigtsrensen om morgenen og skyl bare dit ansigt i lunkent vand.

Undgå steroidcreme
Steroidcremer (inklusive hydrokortison) kan give kortvarig lindring, men kan desværre forværre perioral dermatitis på lang sigt. Langvarig brug af både inhalations- og topikale steroider er en kendt årsag til udbrud, og mange patienter med perioralt dermatitis har en fortid med fx asthma.

Fugt med en let, beroligende creme
Brug en beroligende fugtighedscreme med ingredienser som snegleslimfiltrat, MSM, hyaluronsyre eller panthenol. Disse ingredienser hjælper med at berolige og styrke hudbarrieren uden at irritere.

Solbeskyttelse
Brug en solcreme uden kemiske UV-filtre (som oxybenzone) og parfume. Vælg i stedet fysiske solfiltre som zinkoxid eller titandioxid, der interagerer mindre med huden og ikke indeholder aktiver, som de nyere typer.

Stoffer og miljøfaktorer du bør undgå:

Fluorstoffer
Fluorstoffer i tandpasta forværrer perioral dermatitis. Brug en fluorfri tandpasta og undgå tandpasta med skummende stoffer som natriumlaurylsulfat (SLS), eller vær meget obs på at vaske ansigtet efter brug af tandpasta, så eventuelle rester fjernes hurtigst muligt.

Tung hudpleje og makeup
Undgå produkter med silikoner (som dimethicone), parabener og mineralolie, da disse kan tilstoppe porerne og irritere huden. En flydende foundation eller farvet dagcreme, som duppes på med en svamp uden at irritere huden, er ofte et bedre alternativ.

Parfume og æteriske olier
Mange parfumerede produkter og æteriske olier, som tea tree oil, lavendelolie og pebermynte, kan forårsage irritation. Vælg produkter uden parfume og med færrest mulige aktive ingredienser.

Sulfater
Sulfater som natriumlaurylsulfat (SLS) findes i mange renseprodukter, heriblandt shampoo og tandpastaer og kan irritere huden. Vælg produkter uden sulfater, hvor det er muligt. Der findes heldigvis flere gode sulfat-frie produkter på markedet – se gerne efter betegnelsen ’curly girl method’, hvor produkterne er sulfatfrie. Selvom du ikke har krøller, kan sulfat og silikone-frie produkter gøre en kæmpe forskel for dit eksem.

Stress og hormonelle ændringer
Stress og hormonelle udsving kan ofte forværre tilstanden. Vær obs på, om det er muligt at nedsætte stress, og vær også opmærksom på, om der kan være hormonelle ændringer som skift af prævention, der kan være en trigger for reaktionen.

Klima
Ekstrem varme, kulde eller tør luft kan forværre perioral dermatitis. Sørg for at beskytte men ikke overvælde huden med en god mild beskyttende creme, som ikke er den fedeste fugtcreme du kan finde. Vælg i stedet en anti-inflammatorisk dybt fugtende creme som The Diet 10% MSM Creme eller Moisture Creme fra Pyunkang Yul. Hvis du befinder dig i miljøer med meget tør luft, kan det nogle gange hjælpe at give huden et lidt fugtboost om natten ved en luftfugter, eller helt simpelt ved at have en tallerken med vand stående på en radiator, så vandet kan fordampe i løbet af natten.

Jeg håber, at denne artikel har gjort dig klogere på perioral dermatitis, og hvad du selv kan gøre. Men husk at du altid med fordel kan gå til din hudlæge for at få en sikker diagnose og akut medicinsk hjælp.